b'\n_START_ARTICLE_\nITER\n_START_PARAGRAPH_\nITER je mednarodni poskus izdelave tokamaka, ki bo zgrajen v Franciji. Z njim naj bi prikazali znanstveno in tehnolo\xc5\xa1ko zmo\xc5\xbenost polnega jedrskega fuzijskega reaktorja. Osnova programa so raziskave na prej\xc5\xa1njih napravah, ITER pa bo mnogo ve\xc4\x8dji od njih. Program naj bi trajal 30 let - 10 let za gradnjo in 20 let delovanja - stal pa bi pribli\xc5\xbeno 10 milijard evrov, s \xc4\x8dimer naj bi bil drugi najdra\xc5\xbeji znanstveni projekt po Mednarodni vesoljski postaji. Po dolgoletnih posvetovanjih je bilo junija 2005 odlo\xc4\x8deno, da bo ITER zgrajen v Cadaracheju v Franciji. 21. novembra 2006 se je 10 dr\xc5\xbeav \xc4\x8dlanic uradno odlo\xc4\x8dilo, da bodo skupaj financirale ta projekt._NEWLINE_Po izjavah konzorcija ITER naj bi fuzijska energija ponujala\xc2\xa0\xc2\xbbokoljsko nenevaren, \xc5\xa1iroko uporaben in prakti\xc4\x8dno neiz\xc4\x8drpen\xc2\xab vir elektri\xc4\x8dne energije, to pa so lastnosti, ki bodo potrebne pri nara\xc5\xa1\xc4\x8dajo\xc4\x8di svetovni porabi energije in hkratnemu zmanj\xc5\xa1anju izpustov toplogrednih plinov, kar naj bi upravi\xc4\x8devalo ta drag projekt._NEWLINE_ITER je zasnovan za proizvodnjo pribli\xc5\xbeno 500 MW fuzijske energije, ki naj bi trajala 500 sekund (kar je zelo veliko v primerjavi z najbolj\xc5\xa1im dose\xc5\xbekom projekta Joint European Torus, ki je zna\xc5\xa1al 16 MW v \xc4\x8dasu manj kot eno sekundo). To je znatna koli\xc4\x8dina energije za raziskave fuzijske energije, saj naj bi bodo\xc4\x8de fuzijske elektrarne ustvarjala okoli 3000-4000 MW toplotne mo\xc4\x8di. \xc4\x8ceprav bo ITER proizvajal energijo v obliki toplote, ustvarjena toplota ne bo uporabljena za proizvodnjo elektrike._NEWLINE_ITER je bil sprva kratica za International Thermonuclear Experimental Reactor tj. Mednarodni eksperimentalni termonuklearni reaktor. To ime je bilo opu\xc5\xa1\xc4\x8deno zaradi slabega prizvoka izrazov\xc2\xa0\xc2\xbbtermonuklearni\xc2\xab\xc2\xa0in\xc2\xa0\xc2\xbbeksperimentalni\xc2\xab. Iter v latin\xc5\xa1\xc4\x8dini pomeni tudi\xc2\xa0\xc2\xbbpot\xc2\xab, ta pomen pa odra\xc5\xbea vlogo projekta ITER v izkori\xc5\xa1\xc4\x8danju jedrske fuzije kot miroljuben vir energije._NEWLINE_ITER naj bi predstavljal vez med dana\xc5\xa1njimi raziskavami fizike plazme in prihodnjimi fuzijskimi elektrarnami za proizvodnjo elektrike. Trenutno je v gradnji, prvo delovanje s plazmo pa je predvideno v letu 2025._NEWLINE_Eksperimentalni reaktor ITER bo deloval na fuzijo devterija in tritija. Tritij bo nastajal z jedrsko reakcijo iz litija v reaktorjevem pla\xc5\xa1\xc4\x8du.'